**ДОКЛАД**

**за резултатите от проверка за изпълнението на препоръките по одитен доклад № 0200007313 за извършен одит на възлагането и изпълнението на обществените поръчки в Министерство на финансите за периода от 01.01.2012 г. до 30.06.2013 г.**

**І. ВЪВЕДЕНИЕ**

На основание чл. 50, ал.1 от Закона за Сметната палата във връзка с чл. 48, ал. 1 от Закона за Сметната палата (отм. ДВ бр. 12/2015 г.), Решение № 261 от 30.09.2014 г., на Сметната палата и Заповед № ПК4-01-003 от 03.02.2015 г. на Мустафа Занков ***-*** член на Сметната палата и ръководител на Отделение ІV е извършена проверка за изпълнението на препоръките по одитен доклад № 0200007313за извършен одит на възлагането и изпълнението на обществените поръчки в Министерство на финансите за периода от 01.01.2012 г. до 30.06.2013 г.

На основание чл. 47, ал. 1 от ЗСП (отм. ДВ бр. 12/2015 г.) на министъра на финансите е изпратен доклад за резултатите от одита с три брояпрепоръки за подобряване на дейността по възлагането и изпълнението на обществените поръчки в Министерство на финансите***.***

На основание чл. 48, ал. 2 от ЗСП, (отм. ДВ бр.12/2015 г.) в определения срок министърът на финансите е уведомил председателя на Сметната палата за предприетите мерки за изпълнение на дадените препоръки, като не са приложени документи, доказващи изпълнението им. Информацията до Сметната палата е изпратена с писмо изх. № 50-01-119 от 12.11.2014 г.[[1]](#footnote-1)

Проверката има за цел да се установи съответствието между дадените препоръки в доклада по чл. 46, ал. 1 от ЗСП, (отм. ДВ бр. 12/2015 г.), получената информация от министъра на финансите и действително предприетите мерки и извършени действия за изпълнението им.

**ІІ. РЕЗУЛТАТИ ОТ ИЗВЪРШЕНАТА ПРОВЕРКА**

При осъществения последващ контрол за изпълнението на препоръките се установи:

**По препоръка 1.** *Вътрешните правила на Централния орган за обществени поръчки (ЦООП) да се актуализират, като се въведе изискване за изготвяне на годишен план за провеждане на обществени поръчки.*

На 26.09.2014 г. са утвърдени „Вътрешни правила за планиране и провеждане на обществени поръчки от Централния орган за обществени поръчки“ от министъра на финансите[[2]](#footnote-2).

Съгласно т. 4, булет първи от Вътрешните правила в началото на всяка календарна година началникът на отдел „Обществени поръчки и договори“ е задължен да изготвя и предлага за одобрение от ЦООП или упълномощено от него лице Годишен план за провеждане на обществени поръчки от ЦООП.

Министърът на финансите в качеството си на Централен орган за обществени поръчки е утвърдил „План за провеждане на обществени поръчки от ЦООП през 2015 година“[[3]](#footnote-3).

***Препоръка 1 е изпълнена.***

**По препоръка 2.** *В проекта на вътрешни правила за осъществяване на предварителен контрол да се определи реда за осъществяване на предварителен контрол от финансовите контрольори при възлагания чрез публична покана по реда на Глава осем „а“ от ЗОП.*

Проектът на Вътрешни правила за осъществяване на предварителен контрол не е утвърден от министъра на финансите и до настоящия момент. Редът за осъществяване на предварителен контрол от финансовите контрольори при възлагания на обществени поръчки чрез публична покана по реда на Глава осем „а“ от ЗОП, според одитираната организация е идентичен с реда за упражняване на предварителен контрол при възлагане на обществена поръчка чрез открита процедура.[[4]](#footnote-4) Същият е регламентиран в чл. 13 от „Вътрешните правила за осъществяване на предварителен контрол за законосъобразност и прилагане на системата на двоен подпис в Министерството на финансите – Централна администрация, утвърдени със заповед на министъра на финансите[[5]](#footnote-5)

При извършения тест по същество и тест на контрола на откритите публични покани от МФ след месец септември 2014 г. се установи, че предварителен контрол от финансовите контрольори е осъществяван: върху докладните записки за стартиране на процедурата, върху публичната покана и документацията за участие в процедурата, и преди поемане на задължението, т.е. сключване на договора за изпълнение на поръчката.

***Препоръка 2 е изпълнена.***

**По препоръка 3.** *Да се изготвят и приложат към досиетата на поръчките, възложени чрез публична покана и досиетата на договорите описи на съответната документация****.***

В чл. 81 ал. 2, т. 1 от утвърдените със Заповед № 1085 от 24.09.2014 г. на министъра на финансите „Вътрешни правила за планиране, организиране и провеждане на обществени поръчки в Министерство на финансите и контрол на изпълнението на сключените договори за обществени поръчки“[[6]](#footnote-6) е предвидено досието по проведена процедура за възлагане на обществена поръчка над праговете по чл. 14, ал.1-3 от ЗОП да съдържа опис на документите, намиращи се в досието. За публичните покани, проведени по глава осма “а“ от ЗОП, в ал. 3 на същият член, е предвидено описът да съдържа документите по т. 2, 3, 7, 11, 12 и постъпилите оферти.

При извършения тест по същество и тест на контрола на досиетата на откритите публични покани от МФ след месец септември 2014 г. се установи, че са изготвени и приложени описи на документацията, съдържаща се в тях. За съставяне на описи към досиетата на сключените договори за изпълнение е издадено писмо-указание на гл. секретар на МФ с дата 16.02.2015 г.

***Препоръка 3 е изпълнена в първата си част и е в процес на изпълнение по отношение на досиетата на сключените договори за изпълнение.***

**ІІІ. ЗАКЛЮЧЕНИЕ**

Осъществената проверка по изпълнението на препоръките, дадени при извършен одит на възлагането и изпълнението на обществените поръчки в Министерство на финансите за периода от 01.01.2012 г. до 30.06.2013 г., показа, че са предприети мерки за изпълнението на дадените препоръки.

***От общо дадени три препоръки две са изпълнени и една е изпълнена по отношение на изготвянето на описи към досиетата на поръчките, възложени чрез публична покана и е в процес на изпълнение относно изготвянето на описи на досиетата на сключените договори за изпълнение.***

1. Приложение № 1 [↑](#footnote-ref-1)
2. Одитно доказателство № 1 [↑](#footnote-ref-2)
3. Одитно доказателство № 2 [↑](#footnote-ref-3)
4. Одитно доказателство № 3 [↑](#footnote-ref-4)
5. Одитно доказателство № 4 [↑](#footnote-ref-5)
6. Одитно доказателство № 5 [↑](#footnote-ref-6)